ΕΛΛΗΝΙΚΗ  ΔΗΜΟΚΡΑΤΙΑ Δράμα 23 /07 /2025

              Π.Ε. ΔΡΑΜΑΣ

     Δ Η Μ Ο Σ  Δ Ρ Α Μ Α Σ

Αυτοτελές Τμήμα Υποστήριξης

        Γραφείο Δημάρχου

Γραφείο Τύπου και Δημοσίων Σχέσεων

Πληροφ.:    Τριανταφυλλιά Παντικίδου

Τηλ.:   2521350798- 6932526048

Email: fpant@dimosdramas.gr

   press@dimosdramas.gr

**ΔΕΛΤΙΟ ΤΥΠΟΥ**
**Ο Δήμος Δράμας ενισχύει τη Δημόσια Υγεία με την Παροχή Παιδιατρικών Υπηρεσιών**

Ο Δήμος Δράμας, ανταποκρινόμενος στις αυξημένες υγειονομικές ανάγκες του παιδικού πληθυσμού και με στόχο την ενίσχυση της προληπτικής ιατρικής και της κοινωνικής φροντίδας, προχωρά σε σύμβαση παροχής υπηρεσιών με εξωτερικό παιδίατρο, εξασφαλίζοντας έτσι τη λειτουργική υποστήριξη του Τμήματος Προστασίας και Προαγωγής της Δημόσιας Υγείας-ΚΕΠ Υγείας του Δήμου.

Η απόφαση αυτή έρχεται να απαντήσει σε μια **πραγματική και επείγουσα ανάγκη** των οικογενειών της περιοχής, ιδίως των ευάλωτων κοινωνικών ομάδων, που αντιμετωπίζουν δυσκολίες πρόσβασης σε παιδιατρικές υπηρεσίες, λόγω μεγάλου χρόνου αναμονής και οικονομικών δυσκολιών.

Η παρουσία παιδιάτρου στο Δήμο Δράμας ενισχύει **την πρόληψη** υποστηρίζοντας δράσεις όπως προγράμματα εμβολιασμών, διατροφικής παρακολούθησης, σχολικούς προληπτικούς ελέγχους, ιατρικές βεβαιώσεις για συμμετοχή σε δραστηριότητες και ενημερωτικές διαλέξεις για την ανατροφή και υγεία των παιδιών και εφήβων.
**Επίσης, σε συνεργασία με σχολεία και κοινωνικές δομές**, ο παιδίατρος θα συμβάλει στον έγκαιρο εντοπισμό και την παρακολούθηση παιδιών με αναπτυξιακές ή ψυχοκοινωνικές δυσκολίες.
Παράλληλα, θα παρέχεται **άμεση ιατρική υποστήριξη σε έκτακτα περιστατικά**, ιδίως κατά τη διάρκεια δημοτικών εκδηλώσεων με συμμετοχή ανηλίκων.

Η κίνηση αυτή ενισχύει το κοινωνικό προφίλ του Δήμου, δημιουργεί νέες δυνατότητες συνεργασίας με Υγειονομικές Περιφέρειες, ΜΚΟ και το ΚΕΠ Υγείας, ενώ επιτρέπει τη διεκδίκηση συγχρηματοδοτούμενων προγραμμάτων υγείας και παιδικής πρόνοιας.

Ο Δήμος Δράμας συνεχίζει να εργάζεται με συνέπεια και ευαισθησία, με έμπρακτο στόχο την **προστασία και προαγωγή της δημόσιας υγείας** και την **ουσιαστική στήριξη των οικογενειών και των παιδιών** του τόπου μας.

**Από το Γραφείο Τύπου**